A qui ha reprovat Xavier Espot?
Xavier Espot ha criticat les entitats bancàries i els comuns perquè considera que no fan res per ajudar a millorar la situació del mercat de pisos de lloguer. Arran de la darrera reunió de la Taula de l'Habitatge, ha retret que tant la banca com els comuns no acceptin d'aplicar les mesures que podrien ajudar a llevar pressió al mercat. En el cas de les entitats financeres, la crítica és que no hagin respost a la petició de l'executiu de posar al mercat els habitatges que tenen buits, a preus raonables. Aquests pisos són en poder dels bancs mitjançant les execucions de les hipoteques que no es van poder pagar i de les promocions immobiliàries en què el propietari no va poder pagar els crèdits. La banca manté que el nombre de pisos buits que tenen en cartera és molt petit i per tant la mesura no tindria cap impacte. A més dels bancs, l'altra eina és a les mans dels comuns, perquè són les administracions les que poden facilitar que es construeixin edificis destinats al lloguer. El cap de govern pensa que cal incentivar els propietaris i els promotors eliminant les cessions que han de fer a les administracions locals quan els pisos vagin destinats a arrendament a preus assequibles. A més, en aquests casos poden fer rebaixes tributàries. Si es comencen a construir habitatges de lloguer l'executiu pensa que el mercat es regularà tot sol. Espot també retreu als comuns que no siguin capaços de donar dades cadastrals ni de saber quants pisos hi ha i en quina situació d'ocupabilitat es troben.
A les entitats bancàries i els comuns.